
Testi elégedettség és testkép attitűdök a tánc világában

Kulcsszavak: tánc; esztétikai sportágak; testalak
Bevezetés
Kutatások bizonyítják, hogy a serdülőkorúak, a táncosok és az esztétikai sportágakban versenyző nők különösképpen ki vannak téve a negatív testi attitűd, valamint a testkép- és evészavarok kockázatának. Vizsgálatunk fókuszában a köznevelésben tanuló táncosok és a felsőoktatásban tanuló esztétikai sportágakban versenyző nők testi attitűdjei állnak. Feltételeztük, hogy a vizsgált minta eredményei negatívabb testi attitűdöt mutatnak, mint a korábban Czeglédi és munkatársai által vizsgált felsőoktatásban tanuló női populáció (H1). Hipotézisünk szerint a köznevelésben- és a felsőoktatásban tanulók testzsírszázaléka összefüggésben áll a testi attitűdjükkel (H2). Feltevésünk szerint a saját testtel kapcsolatos elégedetlenség mértéke negatívabb a köznevelésben-, mint a felsőoktatásban tanulóknál (H3), valamint a köznevelésben tanulók a vékonyabb testalakot idealizálják szemben a felsőoktatásban tanulókkal (H4).
Anyagok és módszerek
A vizsgált mintát (n=113) direkt módszerrel kiválasztott köznevelésben tanuló táncosok (n=42) és felsőoktatásban tanuló esztétikai sportágakban versenyző nők (n=71) alkotják. Kontrollcsoportként vizsgáltuk Czeglédi és munkatársai (2010) egyetemista női populációjának eredményeit (n=474). Módszerként a Testi Attitűdök Tesztet (TAT), az Emberalakrajzok Tesztet használtuk, valamint a táncosok és sportolónők testösszetételét mértük az Inbody770 eszközzel.
Eredmények és megbeszélés
Eredményeink azt mutatják, hogy a TAT 3 alskálájából 2 esetében szignifikánsan magasabb értékek figyelhetők meg a vizsgált mintánkon, tehát negatívabb testi attitűddel rendelkeznek, mint a kontrollcsoport. A saját testtel kapcsolatos elégedetlenség mértéke nem állt összefüggésben sem a testzsírszázalékkal, sem további testösszetételi paraméterekkel. A saját testi attitűd és az ideális testalak tekintetében nem mutatkozott különbség a köznevelésben- és a felsőoktatásban tanulók között. Habár a felsőoktatásban tanulók normál testzsírszázalékkal és BMI-vel rendelkeztek, mégis szignifikánsan nagyobb a soványság utáni vágyuk.
Összefoglalás
Eredményeink a táncosok és esztétikai sportágakban versenyzők testi attitűdjeinek korai odafigyelésére hívják fel a figyelmet. A saját testtel való túlzott elégedetlenség kihatással lehet a tánc- és sportteljesítményeikre, valamint súlyos esetekben mentális zavarokhoz vezethet.



